c3bb230ef139801ff7d1d95b1be986cc
### Πως πάω στη Ρόδο;


travelmyth.gr
2020.40

Όσοι επιθυμούν να επισκεφθούν τη Ρόδο, μπορούν να φτάσουν στο νησί με δύο τρόπους: **ακτοπλοϊκώς** και **αεροπορικώς**.  

  

1. **Ακτοπλοϊκώς**  

  

Δρομολόγια πλοίου πραγματοποιούνται από το λιμάνι του [Πειραιά](https://www.travelmyth.gr/πειραιας/ξενοδοχεια) προς τη Ρόδο ανά τακτά χρονικά διαστήματα. Το ταξίδι διαρκεί περίπου 12 με 15 ώρες, ανάλογα με τη διαδρομή που θα επιλέξετε και τις ενδιάμεσες στάσεις του πλοίου. Η Ρόδος συνδέεται επίσης ακτοπλοϊκά και με άλλα νησιά των [Δωδεκανήσων](https://www.travelmyth.gr/δωδεκανησα/ξενοδοχεια) αλλά και με την [Κρήτη](https://www.travelmyth.gr/κρητη/ξενοδοχεια).  

  

2. **Αεροπορικώς**  

Ο Κρατικός Αερολιμένας Ρόδου «Διαγόρας» βρίσκεται στο Παραδείσι, 16 χλμ. από την Πόλη της Ρόδου και πρωτεύουσα του νησιού. Το αεροδρόμιο αυτό δέχεται πτήσεις από [Αθήνα](https://www.travelmyth.gr/αθηνα/ξενοδοχεια) και [Θεσσαλονίκη](https://www.travelmyth.gr/θεσσαλονικη-κεντρικη-μακεδονια/ξενοδοχεια) καθόλη τη διάρκεια του χρόνου, ενώ κατά τους καλοκαιρινούς μήνες πραγματοποιούνται πτήσεις και από διάφορα νησιά της [Ελλάδας](https://www.travelmyth.gr/ελλαδα/ξενοδοχεια), αλλά και από πολλές χώρες του εξωτερικού όπως η [Ιρλανδία](https://www.travelmyth.gr/ιρλανδια/ξενοδοχεια), το [Ηνωμένο Βασίλειο](https://www.travelmyth.gr/ηνωμενο-βασιλειο/ξενοδοχεια), η [Ρωσία](https://www.travelmyth.gr/ρωσικη-ομοσπονδια/ξενοδοχεια), η [Ιταλία](https://www.travelmyth.gr/ιταλια/ξενοδοχεια), η [Γερμανία](https://www.travelmyth.gr/γερμανια/ξενοδοχεια), το [Ισραήλ](https://www.travelmyth.gr/ισραηλ/ξενοδοχεια), η [Φινλανδία](https://www.travelmyth.gr/φινλανδια/ξενοδοχεια), η [Αυστρία](https://www.travelmyth.gr/αυστρια/ξενοδοχεια), η [Δανία](https://www.travelmyth.gr/δανια/ξενοδοχεια), η [Ολλανδία](https://www.travelmyth.gr/ολλανδια/ξενοδοχεια), η [Ουγγαρία](https://www.travelmyth.gr/ουγγαρια/ξενοδοχεια) και πολλές ακόμα.



8faa3744a55d72673b0b71127d2be333
### Που να μείνω στη Ρόδο;


travelmyth.gr
2020.40

Χάρη στη μεγάλη της έκταση, τη μακραίωνη ιστορία της και τον κοσμοπολίτικο χαρακτήρα της, η Ρόδος είναι ένας ιδανικός τουριστικός προορισμός που διαθέτει πλήθος ξενοδοχείων και καταλυμάτων για όλων των ειδών τους επισκέπτες. Από πολυτελή 5στερα θέρετρα δίπλα στο κύμα, μπουτίκ ξενοδοχεία και βίλες, μέχρι διαμερίσματα, ενοικιαζόμενα δωμάτια και καταλύματα σε πιο προσιτές τιμές, το νησί των Ιπποτών προσφέρει υποδομές διαμονής για όλους.  

  

Εάν θέλετε να βρίσκεστε στην πρωτεύουσα του νησιού, ή ακόμα και να μείνετε μέσα στη Μεσαιωνική Πόλη, τότε ένα ξενοδοχείο στην [Πόλη της Ρόδου](https://www.travelmyth.gr/πολη-ροδου/ξενοδοχεια) είναι η κατάλληλη επιλογή για εσάς. Επιλέγοντας ένα κατάλυμα στη [Λίνδο](https://www.travelmyth.gr/λινδος/ξενοδοχεια) ή την [Ιαλυσό](https://www.travelmyth.gr/ιαλυσος-ροδος/ξενοδοχεια) θα μείνετε στην καρδιά των αρχαίων αυτών πόλεων του νησιού, ενώ μένοντας στο [Φαληράκι](https://www.travelmyth.gr/φαληρακι/ξενοδοχεια) θα βρίσκεστε βήματα μακριά από την πανέμορφη αμμώδη παραλία και τη ζωηρή νυχτερινή ζωή του μέρους αυτού.  

  

Για να βρίσκεστε κοντά στα ιαματικά λουτρά, επιλέξτε ένα κατάλυμα στην [Καλλιθέα](https://www.travelmyth.gr/καλλιθεα/ξενοδοχεια), αλλά αν θέλετε να βρίσκεστε κοντά στο αεροδρόμιο, προτιμήστε να μείνετε στο [Παραδείσι](https://www.travelmyth.gr/παραδεισι/ξενοδοχεια). Εάν επιλέξετε την [Ιξιά](https://www.travelmyth.gr/ιξια-ροδος/ξενοδοχεια), τους [Πεύκους](https://www.travelmyth.gr/πευκοι/ξενοδοχεια), το [Κιοτάρι](https://www.travelmyth.gr/κιοταρι/ξενοδοχεια), τον [Κάλαθο](https://www.travelmyth.gr/καλαθος/ξενοδοχεια), τα [Αφάντου](https://www.travelmyth.gr/αφαντου/ξενοδοχεια), το [Λάρδο](https://www.travelmyth.gr/λαρδος/ξενοδοχεια), το [Γεννάδι](https://www.travelmyth.gr/γενναδι/ξενοδοχεια) ή τα [Κολύμπια](https://www.travelmyth.gr/κολυμπια/ξενοδοχεια) για τη διαμονή σας, τότε θα βρίσκεστε κυριολεκτικά μία ανάσα μακριά από τις ομώνυμες παραλίες. Τέλος, μπορείτε να επιλέξετε ένα κατάλυμα στην [Παστίδα](https://www.travelmyth.gr/παστιδα/ξενοδοχεια), τον [Αρχάγγελο](https://www.travelmyth.gr/αρχαγγελος/ξενοδοχεια) ή τη [Λαχανιά](https://www.travelmyth.gr/λαχανια/ξενοδοχεια) εάν αποζητάτε λίγη περισσότερη ηρεμία συγκριτικά με τα μεγάλα τουριστικά θέρετρα του νησιού.



5613f7bee6b582850bb479600c294e07
### Ποια μέρη έχει η Ρόδος;


travelmyth.gr
2020.40

Η πρωτεύουσα της Ρόδου είναι η ομώνυμη **Πόλη της Ρόδου**, ενώ συνολικά το νησί διαθέτει **42 περίπου οικισμούς**.  

  

Από τους πιο γνωστούς οικισμούς είναι δύο από τις σωζώμενες αρχαίες πόλεις της Ρόδου, η **Λίνδος**, όπου δεσπόζει η Ακρόπολη της Ρόδου και δεν επιτρέπεται η πρόσβαση με αυτοκίνητο, και η **Ιαλυσός**, στην οποία θα συναντήσετε τόσο αρχαιολογικά ευρήματα της αρχαίας πόλης, όσο και πανέμορφες παραλίες. Το **Φαληράκι** είναι γνωστό κυρίως για την απέραντη αμμουδιά του αλλά και τη νυχτερινή ζωή του, ενώ το **Πρασονήσι** είναι ο κατάλληλος προορισμός για τους λάτρεις των θαλάσσιων σπορ.  

  

Στο **Παραδείσι** βρίσκεται το αεροδρόμιο της Ρόδου, στο **Θεολόγο** θα συναντήσετε την περίφημη Κοιλάδα των Πεταλούδων, ενώ και ο **Αρχάγγελος**, το **Γεννάδι** και η **Παστίδα** διαθέτουν αξιοθέατα που αξίζει να επισκεφθείτε. Μερικοί ακόμα γνωστοί οικισμοί είναι η **Ιξιά**, τα **Αφάντου**, η **Λάρδος**, η **Κάλαθος**, οι γραφικοί **Πεύκοι**, το **Κιοτάρι**, η **Ψίνθος**, το παραδοσιακό **Ασκληπιείο**, το **Χαράκι**, η **Καλλιθέα** με τις ιαματικές πηγές της και η **Λαχανιά**.



cf391fa4dae00f0009dcb23a61e022f1
### Ποια είναι τα αξιοθέατα στη Ρόδο;


travelmyth.gr
2020.40

Γνωστή ως το Νησί των Ιπποτών, η Ρόδος πρόκειται για ένα νησί βουτηγμένο στην ιστορία, την οποία μπορείτε να εξερευνήσετε μέσα από τα διάφορα αξιοθέατα που προσφέρονται στο νησί.  

  

Ένα από τα πρώτα σημεία που πρέπει να επισκεφθείτε είναι η περίφημη **Μεσαιωνική Πόλη** (γνωστή και ως Παλιά Πόλη) της Ρόδου, η οποία χτίστηκε κατά τον 14ο αιώνα από τους Ιππότες του Τάγματος του Αγίου Ιωάννη και πρόκειται για μία από τις πιο καλοδιατηρημένες πόλεις-κάστρα σε ολόκληρο τον κόσμο. Μέσα στη Μεσαιωνική Πόλη, εκτός από γραφικά σοκάκια και φημισμένα εστιατόρια, θα συναντήσετε και το **Παλάτι του Μεγάλου Μαγίστρου**, ένα επιβλητικό παλάτι που χτίστηκε στο σημείο όπου κάποτε δέσποζε ο ναός του Θεού Ήλιου, κάτω από την Ακρόπολη της Αρχαίας Ρόδου, προκειμένου να λειτουργήσει ως η προσωπική κατοικία του Μεγάλου Μαγίστρου αλλά και ως το διοικητικό κέντρο της πόλης. Το Παλάτι είχε καταστραφεί κατά τα μέσα του 19ου αιώνα από μία έκρηξη, επισκευάστηκε όμως από τους Ιταλούς το 1940.  

  

Το **Αρχαιολογικό Μουσείο της Ρόδου** βρίσκεται επίσης μέσα στη Μεσαιωνική Πόλη και στεγάζεται στο κτίριο που αποτελούσε το Νοσοκομείο των Ιπποτών, ένα εντυπωσιακό κτίριο το οποίο συνδυάζει στοιχεία γοτθικά και αναγεννησιακά. Στο Μουσείο αυτό θα συναντήσετε αρχαιολογικά ευρήματα από διάφορες περιοχές τόσο της Ρόδου όσο και των γύρω νησιών, όπως η κολοσσικού μεγέθους κεφαλή του θεού Ηλίου.  

  

Μερικά ακόμη σημεία της Μεσαιωνικής Πόλης που μπορείτε να επισκεφθείτε είναι η **Πλατεία Ιπποκράτους**, γύρω από την οποία βρίσκονται τα περισσότερα τουριστικά μαγαζιά, αλλά και καφετέριες και εστιατόρια, τα **Μεσαιωνικά Τείχη** που περιβάλλουν την πόλη, αλλά και το **τζαμί του Σουλεϊμάν**, το οποίο κατασκευάστηκε κατά την πολιορκία των Οθωμανών στο νησί τον 16ο αιώνα.  

  

Περίπου 30 χλμ. από τη Μεσαιωνική Πόλη βρίσκονται τα **ερείπια της Αρχαίας Καμείρου**, μίας από τις τρεις πόλεις της Ρόδου που χρονολογούνται από την αρχαιότητα (οι άλλες δύο είναι η Ιαλυσός και η Λίνδος). Στη Λίνδο θα συναντήσετε την **Ακρόπολη της Ρόδου**, στην οποία βρίσκονται τα ερείπια του ναού της Αθηνάς, αλλά και το διοικητήριο των Ιπποτών.  

  

Το **Ενυδρείο της Ρόδου ή Υδροβιολογικός Σταθμός Ρόδου** βρίσκεται στο βορειότερο σημείο του νησιού, μερικά μέτρα μακριά από την Πόλη της Ρόδου. Το Ενυδρείο λειτουργεί και ως χώρος ερευνών των θαλάσσιων χώρων του Αιγαίου και της Μεσογείου, αλλά και ως δημόσιο ενυδρείο το οποίο υποδέχεται επισκέπτες όλων των ηλικιών.  

  

Στο νησί της Ρόδου θα συναντήσετε και πολλά μουσεία που αξίζει να επισκεφθείτε, όπως το **Μουσείο Μελισσοκομίας και Φυσικής Ιστορίας της Μέλισσας** στην Παστίδα, το οποίο πρόκειται και για το μοναδικό μουσείο του είδους του σε ολόκληρη την Ελλάδα, το **Μουσείο Νεοελληνικής Τέχνης του Δήμου Ρόδου** αλλά και το **Μουσείο Ορυκτολογίας και Παλαιοντολογίας Σταματιάδου** στην Ιαλυσό. Κοντά στον οικισμό Αρχάγγελος θα συναντήσετε και τη **Μονή της περίφημης Παναγιάς Τσαμπίκας**.  

  

Η Ρόδος φημίζεται και για τη φυσική ομορφιά της, την οποία μπορείτε να θαυμάσετε στην περίφημη **Kοιλάδα των Πεταλούδων** που βρίσκεται κοντά στον οικισμό Θεολόγος. Η Κοιλάδα αυτή πρόκειται για ένα φυσικό τοπίο - βιότοπο εκπληκτικής ομορφιάς, που διασχίζεται από τον ποταμό Πελεκάνο και αποτελεί καταφύγιο ενός είδους νυχτοπεταλούδας από τους μήνες Ιούνιο μέχρι και Σεπτέμβριο.  

  

Αν και δεν διασώζεται τίποτα πια από αυτόν, αξίζει να αναφέρουμε και τον πασίγνωστο **Κολοσσό της Ρόδου**, ένα από τα Επτά Θαύματα του Αρχαίου Κόσμου. Επρόκειτο για ένα τεράστιο χάλκινο άγαλμα που απεικόνιζε το θεό Ήλιο και είχε ύψος περίπου 31 μέτρα, το οποίο όμως κατέρρευσε μόλις 60 χρόνια μετά τη δημιουργία του λόγω ενός ισχυρού σεισμού. Οι ερευνητές δεν είναι ακόμα σίγουροι για το που ακριβώς ήταν τοποθετημένο το άγαλμα αυτό, το οποίο αποτέλεσε έμπνευση του Αγάλματος της Ελευθερίας που βρίσκεται στη Νέα Υόρκη.



aca246be304e29092ed0ca26494473d5
### Ποιες παραλίες έχει η Ρόδος;


travelmyth.gr
2020.40

Η Ρόδος διαθέτει αμέτρητες παραλίες, άλλες αμμώδεις και άλλες με βότσαλο, οι περισσότερες μεγάλες σε έκταση και οργανωμένες και αρκετές βραβευμένες με Γαλάζια Σημαία. Σε όποιο μέρος της Ρόδου κι αν μείνετε, είναι σίγουρο πως θα έχετε πρόσβαση σε κάποια υπέροχη παραλία.  

  

Η παραλία **Έλλη** θεωρείται μία από τις καλύτερες παραλίες της Μεσογείου και είναι οργανωμένη με απέραντη αμμουδιά. Μία ακόμα δημοφιλής παραλία είναι η **Τσαμπίκα**, η οποία είναι επίσης οργανωμένη και ιδανική για οικογένειες. Η παραλία **Αφάντου** που βρίσκεται στον ομώνυμο οικισμό είναι επίσης κατάλληλη για οικογένειες, ενώ ο **Κάλαθος** διαθέτει 4 χλμ. άμμου και ψιλού βοτσάλου.  

  

Το μαγευτικό **Πρασονήσι**, το οποίο πρόκειται για μία βραχονησίδα που συνδέεται με το νησί της Ρόδου με μία λωρίδα άμμου, διαθέτει δύο υπέροχες παραλίες οι οποίες προσελκύουν του λάτρεις των θαλάσσιων σπορ και κυρίως του surfing. Κατάλληλες τόσο για κολύμπι όσο και για θαλάσσια σπορ είναι επίσης ο **Ιαλυσός**, η **Ιξιά**, που πρόκειται και για μία από τις μεγαλύτερες σε έκταση παραλίες του νησιού, το **Κιοτάρι**, η παραλία **Άντονι Κουίν** που πήρε το όνομά της από τον γνωστό ηθοποιό αλλά και το **Φαληράκι**.  

  

Κοντά στο Φαληράκι βρίσκεται και η παραλία **Γούρνες**, η οποία είναι κοσμοπολίτικη και οργανωμένη, ενώ και η **Καλλιθέα** είναι επίσης οργανωμένη και αμμώδης, και κοντά στα περίφημα ιαματικά λουτρά. Εάν προτιμάτε μία πιο ήρεμη και ήσυχη παραλία, μπορείτε να επισκεφθείτε το **Λαδικό** ή τα **Κολύμπια**.  

  

Αξίζει επίσης να αναφέρουμε τη **Γλύστρα**, την **Αγάθη**, τον **Άγιο Παύλο**, τη **Βλυχά**, το **Γεννάδι**, τη **Λίνδο** και το **Λάρδο**, όλες τους πανέμορφες παραλίες που αξίζει να επισκεφθείτε.



eee02ae52afac1abfd82d057ed844bad
### Τι δραστηριότητες μπορώ να κάνω στη Ρόδο;


travelmyth.gr
2020.40

Στο νησί της Ρόδου θα έχετε την ευκαιρία να κάνετε διάφορες εξωτερικές δραστηριότητες και αθλήματα, καθώς το φυσικό τοπίο του νησιού αλλά και οι οργανωμένες υποδομές του δημιουργούν το ιδανικό σκηνικό για αυτές τις δραστηριότητες.  

  

Στη Ρόδο την τιμητική τους έχουν τα **θαλάσσια σπορ** κάθε είδους. Κυρίως το Πρασονήσι αλλά και οι βορειοδυτικές ακτές της Ρόδου γενικότερα προσελκύουν πλήθος επισκεπτών για **ιστιοπλοΐα** και **surfing**, ενώ οι νοτιοανατολικές ακτές ενδείκνυνται για **ψάρεμα** λόγω των πιο ήρεμων νερών τους.  

  

Στο νησί θα συναντήσετε ακόμα διάφορα μονοπάτια όπου μπορείτε να κάνετε **πεζοπορία**, αλλά και **ποδηλασία**, εξερευνώντας έτσι με έναν τρόπο μοναδικό τα τοπία και τα αξιοθέατα της Ρόδου.  

  

Μπορείτε επίσης να επιδοθείτε και σε διάφορα αθλήματα όπως το **γκολφ**, το **τένις**, η **σκοποβολή**, η **τοξοβολία** και η **ιππασία**, καθώς σε διάφορα μέρη του νησιού υπάρχουν σχετικοί σύλλογοι και υποδομές για καθένα από τα αθλήματα αυτά.  

  

Τέλος, από τη Ρόδο μπορείτε να κάνετε και **ημερίσιες ή ολιγοήμερες εκδρομές** σε κοντινά μέρη όπως [Χάλκη](https://www.travelmyth.gr/χαλκη-χαλκη/ξενοδοχεια), [Σύμη](https://www.travelmyth.gr/συμη/ξενοδοχεια), [Κω](https://www.travelmyth.gr/κως-δωδεκανησα/ξενοδοχεια), [Κάλυμνο](https://www.travelmyth.gr/καλυμνος-δωδεκανησα/ξενοδοχεια), [Τήλο](https://www.travelmyth.gr/τηλος/ξενοδοχεια), [Νίσυρο](https://www.travelmyth.gr/νισυρος/ξενοδοχεια), [Καστελλόριζο](https://www.travelmyth.gr/καστελλοριζο/ξενοδοχεια) και [Μαρμαρίς](https://www.travelmyth.gr/μαρμαρις/ξενοδοχεια) (Τουρκία).



4b02168394350b24781c96291bff4912
### Που να πάω στη Ρόδο;


travelmyth.gr
2020.40

Η Ρόδος είναι ένα νησί πλούσιο σε αξιοθέατα και ιστορία, στο οποίο θα έχετε την ευκαιρία να ξεκουραστείτε, να διασκεδάσετε αλλά και να απολαύσετε τα μοναδικά τοπία του. Καθώς πρόκειται για ένα μεγάλο σε έκταση νησί, **καλό θα ήταν να έχετε αυτοκίνητο** εάν θέλετε να κινηθείτε με άνεση και να εξερευνήσετε τα διάφορα μέρη του.  

  

Από τα πρώτα σημεία που πρέπει να επισκεφθείτε είναι σίγουρα η **Πόλη της Ρόδου με τη Μεσαιωνική Πόλη και τις αρχαίες οχυρώσεις**. Μέσα στη Μεσαιωνική Πόλη θα συναντήσετε κτίρια και επιρροές τόσο των Ιπποτών του Τάγματος του Αγίου Ιωάννη που κατοικούσαν στο νησί από τον 14ο μέχρι τον 16ο αιώνα, όσο και των Οθωμανών, οι οποίοι κατέλαβαν το νησί τον 16ο αιώνα.  

  

Όσο βρίσκεστε στην Πόλη της Ρόδου, μπορείτε να επισκεφθείτε το **Καζίνο της Ρόδου** αλλά και το **Μανδράκι**, ένα από τα λιμάνια του νησιού. Κάνοντας μία βόλτα κατά μήκος του λιμανιού θα συναντήσετε διάφορα μαγαζιά, καφετέριες και ταβέρνες, ενώ μπορείτε να δείτε και τα περίφημα αγάλματα του Έλαφου και της Ελαφίνας, τα οποία δεσπόζουν στο σημείο όπου λέγεται πως βρισκόταν ο Κολοσσός της Ρόδου.  

  

Στη συνέχεια, μπορείτε να κατευθυνθείτε προς το **Φαληράκι, ένα από τα πιο δημοφιλή παραθαλάσσια θέρετρα του νησιού**. Εκεί θα συναντήσετε πανέμορφες παραλίες με μαλακή άμμο που έχουν βραβευτεί και με τη Γαλάζια Σημαία, ενώ η περιοχή είναι αρκετά γνωστή για τη **νυχτερινή ζωή και διασκέδαση**.  

  

Μπορείτε επίσης να επισκεφθείτε τη **Λίνδο, τη μία από τις τρεις πόλεις της αρχαίας Ρόδου**, η οποία χαρακτηρίζεται και ως "Κυκλαδίτισσα" καθώς διαθέτει λευκά σπίτια και έναν αέρα παραδοσιακό που θυμίζει πολύ τα νησιά των Κυκλάδων. Στη Λίνδο **δεν επιτρέπονται τα αυτοκίνητα**, οπότε θα πρέπει να εξερευνήσετε το μέρος με τα πόδια. Πασίγνωστη είναι η Ακρόπολη της Λίνδου, η οποία εκτός από σημεία ιστορικού και αρχαιολογικού ενδιαφέροντος όπως ο ναός της Αθηνάς και κτίρια των Ιπποτών, διαθέτει επίσης και μοναδική θέα στη θάλασσα και στο υπόλοιπο νησί.  

  

Στην **περιοχή της Καλλιθέας θα συναντήσετε επίσης τις ιαματικές πηγές**, οι οποίες ήδη από την αρχαιότητα ήταν γνωστές για τις θεραπευτικές τους ιδιότητες. Μπορείτε ακόμα να επισκεφθείτε κάποια από τα **μικρότερα και γραφικά χωριά του νησιού** όπως το Γεννάδι και τους Πεύκους.  

  

Δεν μπορείτε να κάνετε διακοπές στη Ρόδο χωρίς να επισκεφθείτε τουλάχιστον τα δημοφιλή μέρη φυσικής ομορφιάς του νησιού, όπως η **Kοιλάδα των Πεταλούδων** στο Θεολόγο και οι **Επτά Πηγές, μία λίμνη με γάργαρα νερά** ακόμα και κατά τη διάρκεια του καλοκαιριού, που βρίσκεται έξω από την Πόλη της Ρόδου.



97d4a6797c693c00c64c3c594e9e9534
### Τι γεύσεις να δοκιμάσω στη Ρόδο;


travelmyth.gr
2020.40

Οι λάτρεις του καλού φαγητού και των παραδοσιακών γεύσεων θα συναντήσουν πληθώρα γευστικών επιλογών στο νησί της Ρόδου. Χάρη στα διάφορα τοπικά προϊόντα αλλά και τις επιδράσεις από διάφορους κατακτητές ανά τους αιώνες, η Ρόδος έχει δημιουργήσει μία κουζίνα ιδιαίτερη, στην οποία περιλαμβάνονται πιάτα όπως τα **πιταρούδια**, δηλαδή ρεβυθοκεφτέδες με δυόσμο, κρεμμύδια και ντομάτα, το **κολοκούδι**, που πρόκειται για κολοκύθα στο φούρνο, αλλά και την περίφημη **λακάνη**, η οποία αποτελείται από κρέας με ρεβύθια, ντομάτα, κανέλα και κύμινο που ψήνεται παραδοσιακά σε ξυλόφουρνο όλο το βράδυ.  

  

Μπορείτε επίσης να δοκιμάσετε τα **γιαπράκια**, δηλαδή ντολμαδάκια από αμπελόφυλλα τα οποία είναι γεμιστά με ρύζι, κρεμμύδι, κιμά, ντομάτα, δυόσμο και κύμινο, τους **καράβολους**, που πρόκειται για σαλιγκάρια κοκκινιστά, **όρνιθα με λουκούμι**, ένα είδος τοπικού ζυμαρικού, **κολοκυθοκεφτέδες** και **καμηλάκια**, δηλαδή ντολμάδες σε φύλλα κυκλάμινου. Δεν πρέπει να παραλείψετε να δοκιμάσετε και το **ροδίτικο τυρί** και το **λινδιακό γαριδάκι**, ενώ και τα **τοπικά κρασιά της Ρόδου** είναι εξαιρετικά και θα αποτελέσουν το ιδανικό συνοδευτικό για κάθε σας γεύμα.  

  

Όσον αφορά τα γλυκά, μπορείτε να δοκιμάσετε **γλυκό κουταλιού κυκλάμινο**, **μελεκούνι**, το οποίο μοιάζει με παστέλι, **μαντινάδες**, ένα είδος ξεροτήγανου, **μοσχοπούγκια**, δηλαδή πιτάκια γεμιστά με ξηρούς καρπούς και μπαχαρικά και πασπαλισμένα με ζάχαρη άχνη αλλά και **ταχινόπιτα**.



699bc4a898ffea5f87aeb7ef87b745a7
### Που βρίσκεται η Ρόδος;


travelmyth.gr
2020.40

Η Ρόδος βρίσκεται στο ανατολικό τμήμα του Αιγαίου Πελάγους. Βόρεια της Ρόδου βρίσκεται η [Τουρκία](https://www.travelmyth.gr/τουρκια/ξενοδοχεια) και η **Σύμη**, βορειοδυτικά η **Τήλος**, δυτικά η **Χάλκη** και νοτιοδυτικά η [Κάρπαθος](https://www.travelmyth.gr/καρπαθος-δωδεκανησα/ξενοδοχεια).



25781a49a2a7d9cae3470bb341d3a6d3
### Που ανήκει η Ρόδος;


travelmyth.gr
2020.40

Το νησί της Ρόδου ανήκει στα **Δωδεκάνησα** και αποτελεί μάλιστα και το μεγαλύτερο σε έκταση νησί του συμπλέγματος, ενώ υπάγεται και στην Περιφέρεια Νοτίου Αιγαίου.



04193b2bd606251c69f9506cf9d8371b
### Ποιος είναι ο πληθυσμός της Ρόδου;


travelmyth.gr
2020.40

Σύμφωνα με την απογραφή του 2011, ο πληθυσμός της Ρόδου ανέρχεται στους 115.490 κατοίκους.


